2008D0630 — FI — 16.11.2011 — 002.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION PÄÄTÖS, tehty 24 päivänä heinäkuuta 2008, Bangladeshista tuotaviin ihmisravinnoksi tarkoitettuihin äyriäisiin sovellettavista kiireellisistä toimenpiteistä (tiedoksiannettu numerolla K(2008) 3698) (ETA:n kannalta merkityksellinen teksti) (2008/630/EY) (EYV L 205, 1.8.2008, p.49)

Muutettu:









▼B

KOMISSION PÄÄTÖS,

tehty 24 päivänä heinäkuuta 2008,

Bangladeshista tuotaviin ihmisravinnoksi tarkoitettuihin äyriäisiin sovellettavista kiireellisistä toimenpiteistä

(tiedoksiannettu numerolla K(2008) 3698)

(ETA:n kannalta merkityksellinen teksti)

(2008/630/EY)







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 ( 1 ) ja erityisesti sen 53 artiklan 1 kohdan b alakohdan ii alakohdan, sekä katsoo seuraavaa: (1) Asetuksessa (EY) N:o 178/2002 vahvistetaan yleiset periaatteet, jotka koskevat yleisesti elintarvikkeita ja rehuja ja varsinkin elintarvikkeiden ja rehujen turvallisuutta yhteisön tasolla ja kansallisella tasolla. Siinä säädetään kiireellisistä toimenpiteistä silloin, kun kolmansista maista tuotavat elintarvikkeet tai rehut todennäköisesti aiheuttavat vakavan vaaran ihmisten terveydelle, eläinten terveydelle tai ympäristölle ja jos tällaista vaaraa ei voida tyydyttävällä tavalla hallita kyseisen jäsenvaltion tai kyseisten jäsenvaltioiden toteuttamilla toimenpiteillä. (2) Elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä 29 päivänä huhtikuuta 1996 annetussa neuvoston direktiivissä 96/23/EY ( 2 ) säädetään, että eläinten ja eläinperäisten alkutuotteiden tuotantoketjua on valvottava eräiden jäämien ja ainesten havaitsemiseksi elävissä eläimissä, niiden ulosteissa, biologisissa nesteissä sekä kudoksissa, eläintuotteissa, rehussa ja juomavedessä. (3) Bangladeshista tuoduissa ihmisravinnoksi tarkoitetuissa äyriäisissä on todettu eläinlääkejäämiä ja kiellettyjä aineita. Näiden tuotteiden ja aineiden esiintyminen elintarvikkeissa voi vaarantaa ihmisten terveyden. (4) Yhteisön viimeisimmän Bangladeshiin tehdyn tarkastuskäynnin tulokset osoittavat, että elävien eläinten ja eläintuotteiden jäämien valvontajärjestelmässä on vakavia puutteita ja elävien eläinten ja eläinperäisten tuotteiden testaamiseen tiettyjen eläinlääkejäämien varalta soveltuva laboratoriokapasiteetti ei ole riittävä. (5) Bangladesh on hiljattain ryhtynyt toimenpiteisiin kyseisten puutteiden korjaamiseksi kalastustuotteiden käsittelyn ja testauksen osalta. (6) Koska kyseiset toimenpiteet eivät ole riittäviä, yhteisössä on syytä ottaa käyttöön tiettyjä Bangladeshista tuotaviin äyriäisiin sovellettavia kiireellisiä toimenpiteitä, jotta varmistetaan ihmisten terveyden tehokas ja yhdenmukainen suojelu kaikissa jäsenvaltioissa. (7) Jäsenvaltioiden olisi vastaavasti sallittava äyriäisten tuonti Bangladeshista ainoastaan silloin, kun voidaan osoittaa, että äyriäiset on alkuperäpaikassa testattu analyyttisesti sen varmistamiseksi, että ne eivät sisällä mitään kiellettyjä aineita ja että tiettyjen eläinlääkejäämien määrät eivät ylitä yhteisön lainsäädännössä vahvistettuja jäämien enimmäismääriä. (8) On kuitenkin aiheellista sallia kyseisten lähetysten tuonti, vaikka niiden mukana ei ole alkuperäpaikassa suoritettujen analyyttisten testien tuloksia, jos tuojajäsenvaltiot takaavat, että kyseisille lähetyksille tehdään asianmukaiset tarkastukset niiden saapuessa yhteisön rajalle. (9) Tätä päätöstä olisi tarkasteltava uudelleen Bangladeshin antamien takeiden ja jäsenvaltioiden tekemien analyyttisten testien tulosten perusteella. (10) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, sekä katsoo seuraavaa: ON TEHNYT TÄMÄN PÄÄTÖKSEN:







1 artikla

Tätä päätöstä sovelletaan lähetyksiin, jotka sisältävät Bangladeshista tuotavia ihmisravinnoksi tarkoitettuja äyriäisiä, jäljempänä ”tuotteet”.

▼M1

2 artikla

1. Jäsenvaltioiden on sallittava kyseisten tuotteiden lähetysten tuonti unioniin edellyttäen, että niiden mukana on tulokset alkuperäpaikassa suoritetusta analyyttisestä testistä, jolla varmistetaan, että tuotteet eivät aiheuta vaaraa ihmisten terveydelle, jäljempänä ”analyyttinen testi”.

2. Analyyttinen testi on täytynyt suorittaa viralliselle näytteelle Euroopan parlamentin ja neuvoston asetuksen (EY) N:o 470/2009 ( 3 ) 2 artiklan a alakohdassa määriteltyjen farmakologisesti vaikuttavien aineiden jäämien toteamiseksi, ja näytteet on erityisesti täytynyt testata seuraavien osalta:

— kloramfenikoli, tetrasykliini, oksitetrasykliini, klooritetrasykliini;

— nitrofuraanien aineenvaihduntatuotteet;

— malakiittivihreä ja kristallivioletti ja niiden leuko-metaboliitit.

3. Poiketen siitä, mitä 1 kohdassa säädetään, jäsenvaltioiden on sallittava sellaisten tuotteiden lähetysten tuonti, joiden mukana ei ole analyyttisen testin tuloksia, jos asianomainen jäsenvaltio takaa, että jokaiselle lähetykselle tehdään unionin rajalle saapuessa rajatarkastusasemalla asianmukaiset tarkastukset, mukaan luettuna virallisten näytteiden analyyttinen testi, sen varmistamiseksi, että tuotteet eivät vaaranna ihmisten terveyttä.

▼M2 —————

▼M2

4 artikla

Asianomaisen jäsenvaltion toimivaltaisen viranomaisen on pidettävä lähetykset, joista on otettu virallisia näytteitä 2 artiklan 3 kohdan nojalla, virallisesti pidätettyinä siihen asti, kun analyysitestit on saatu valmiiksi.

Kyseiset lähetykset saa saattaa markkinoille ainoastaan, jos analyyttisten testien tulokset vahvistavat, että lähetykset ovat asetuksen (EY) N:o 470/2009 23 artiklan mukaiset.

▼M2 —————

▼B

5 artikla

Kaikista tämän päätöksen soveltamisesta aiheutuvista kustannuksista vastaa lähettäjä, vastaanottaja tai jommankumman edustaja.

6 artikla

Jäsenvaltioiden on välittömästi ilmoitettava komissiolle tämän päätöksen noudattamiseksi toteuttamistaan toimenpiteistä.

7 artikla

Tätä päätöstä tarkastellaan uudelleen Bangladeshin antamien takeiden ja jäsenvaltioiden tekemien analyyttisten testien tulosten perusteella.

8 artikla

Tämä päätös on osoitettu kaikille jäsenvaltioille.